《打鱼纪事少司马良所已两和末复有述怀之篇因奉答》
明代·孙承恩

寒窗语咿坐如块，正忆阳和欣曝背。病躯厌事每忘栉，贵客临门愁束带。

古训微言费钻讨，理义悦心如啖脍。絺章绣句我何有，小技雕虫嫌琐碎。

刘子才气锐无敌，鹰隼脱绦船下濑。与我论交三十年，颠倒脱落形骸外。

从来知己不易得，牝牡骊黄谁识会。俯仰乾坤一慨然，我欲乘槎泛沧海。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。